b"\n_START_ARTICLE_\nMas de Gomila\n_START_SECTION_\nDescripci\xc3\xb3\n_START_PARAGRAPH_\nLa masia i el ve\xc3\xafnat de Gomila estan situats al Nord de les Carronyes, a mitjana al\xc3\xa7ada en els contraforts del Montmell (380 m). L'edifici \xc3\xa9s rodejat per una s\xc3\xa8rie de depend\xc3\xa8ncies dedicades a l'agricultura i la ramaderia. T\xc3\xa9 tres plantes i \xc3\xa9s un clar exemple de la cl\xc3\xa0ssica masia catalana. Els baixos tenen una porta principal d'arc de mig punt dovellat, la clau del qual presenta la data de reconstrucci\xc3\xb3 de la masia (1794). Tamb\xc3\xa9 hi veiem dues finestres i la porta de l'estable a m\xc3\xa0 dreta. El pis principal presenta, al centre, un balc\xc3\xb3 amb base i una porta balconera a cada costat. Les golfes presenten les t\xc3\xadpiques finestres de les masies de la zona (arcs de mig punt i l\xc3\xadnia d'impostes molt marcada). L'interior correspon a la t\xc3\xadpica estructura en tres cossos rectangulars i paral\xc2\xb7lels.\n_START_SECTION_\nHist\xc3\xb2ria\n_START_PARAGRAPH_\n\xc3\x89s un clar exemple de masia catalana. Segons Camp i Arboix, el mas catal\xc3\xa0, successor de la vil\xc2\xb7la romana, t\xc3\xa9 les seves arrels en el per\xc3\xadode de la reconquesta, en el mas feudal. L'exist\xc3\xa8ncia dels masos a les contrades tarragonines s'explica a causa de les necessitats creades per la devastaci\xc3\xb3 sarra\xc3\xafna dels temps del comte Borrell, que van imposar m\xc3\xa9s esperit d'empresa en la repoblaci\xc3\xb3 de les comarques desertes i en la rompuda de terres ermes. Aix\xc3\xad es cre\xc3\xa0 l'estructura del mas, que adquir\xc3\xad un sentit defensiu i aut\xc3\xb2nom. El mas de Gomila \xc3\xa9s documentat al fogatjament de 1533, en esmentar Antoni Palau de Gomila. A uns quants metres de la masia trobem la caseria de Gomila, on residien els parcers de la masia, despoblada des dels anys 1950. Un masover parla del possible origen \xc3\xa0rab del nom Gomila."